Chom a reas e selloù buket ouzh an daolenn ha ne daolas ket pled ouzh Gwenole pa zeuas hemañ en-dro er gegin da choari gant e dad. Met pa glevas traoù o kouezhañ war al leur e savas e zaoulagad gell-gwer memestra hag e welas ur bern paperoù, kazetennoù, kasedigoù, kreionoù... strewet war garrezioù gwer ha roz ar gegin. Gwenole en doa sachet war doal an daol da bakout e verchodenn divjod ruz hag e oa kouezhet pep tra. Sevel a reas neuze Malo da gas e vab gant  e vamm-gozh er saloñs. Pa zistroas e stouas da zastum an holl draoù. Dindan kazetenn ar Meurzh e kavas ur chreion ruz, un oto bihan hag... ur voestig plastik glas hanter zigor. Diouzhtu e soñjas e prof digomprenus e vignoned hag e savas da welet ha ne oa ket merien e pep lech er gegin. E selloù a baras da gentañ war ar banerad-frouezh, goude-se war ar boubelenn ha neuze war al leur. Aze e welas e livadur war ar charrezioù yen hag e komprenas keloù ar prof : treset e oa bet gant ur chadennad merien o  redek war an daolenn. Diouzhtu e pellgomzas Malo da Amnesty International ha... frak ! Ur verienenn nebeutoch evit e raktres dastumadeg merien !